เคยมีอาการมีเลือดซึมติดทิชชูตอนซับปัสสาวะ และได้ไปหาคุณตรวจมะเร็งปากมดลูกผลออกมาก็ไม่มีอะไร ซึ่งคุณอธิบายว่าอาจเกิดจากกินยาคุมนาน หรือตกขาวเยอะจนอักเสบ เลยหยุดกินยาคุมไป 3 เดือนก็ไม่มีอาการนี้อีก พอเริ่มกลับมากินยาอีกครั้ง หลังจากกินไปวันที่ 7 ก็มีเลือกซึมติดทิชชู่อีก ควรทำอย่างไรดีคะ
สวัสดีค่ะ หากหยุดทานยาคุมกำเนิดไป 3 เดือน แล้วประจำเดือนมาเป็นปกติดี ไม่มีเลือดออกกะปริดกะปรอยระหว่างรอบเดือน ก็ถือว่าปกติดี แต่เมื่อเริ่มทานยาคุมกำเนิดใหม่ แล้วมีเลือดซึมออกมาเล็กน้อยหลังจากกินไป 7 วัน เลือดดังกล่าวก็น่าจะเกิดจากผลข้างเคียงของยาคุมกำเนิดได้ค่ะ ไม่น่าเกิดจากมีโรคต่างๆ ของมดลูก เพราะได้ตรวจภายในและมะเร็งปากมดลูกไปแล้ว อีกทั้งในช่วงที่ไม่ได้ทานยาคุม ก็ไม่ได้มีเลือดผิดปกติอะไรออกมาด้วยดังนั้น ก็ไม่จำเป็นต้องทำอะไร เพราะเลือดที่เกิดจากผลข้างเคียงของยาคุมกำเนิดนั้น หากมีปริมาณไม่มาก และไม่ได้ออกทุกวัน ก็ไม่ได้อันตรายอะไรค่ะ โดยส่วนใหญ่ เมื่อทานต่อเนื่องไปนานๆ เลือดก็มักจะหยุดไหลไปได้เอง หรือหากยังคงมีออกมาเรื่อยๆ อาจลองเปลี่ยนยี่ห้อยาคุมเป็นชนิดที่มีฮอร์โมนสูงขึ้น ก็จะช่วยลดผลข้างเคียงเรื่องการมีเลือดออกได้ค่ะ